kardosdrur/scandi-wiki huggingface dataset:
Jönköping

Jönköping er et byområde i Småland i det sydøstlige Sverige med  indbyggere. Det er hovedby i Jönköpings kommune og residensby i Jönköpings län, og ligger ved Vätterns sydlige ende.

Opståen 
Allerede i 1950'erne var den oprindelige by Jönköping vokset sammen med Huskvarna. Ved kommunalreformen i 1971 kom desuden köpingen Norrahammar og Lockebo med i det nye Jönköpings byområde. Arealmæssigt var byområdet i 2000 det femtestørste i Sverige, mens det befolkningsmæssigt var tiendestørst.

Navnet Vätterstad har været foreslået som fælles navn for Jönköping-Huskvarna, da beboerne i Huskvarna ikke siger om sig selv, at de kommer fra byen Jönköping.

Tidligere selvstændige byer i byområdet Jönköping

Jönköping 
 Hovedartikel: Jönköping
Den gamle by Jönköpings stadsprivilegium (købstadsprivilegium) er fra 1284. Den udgør størstedelen af byområdet Jönköping. Byen ligger ved Vätterns sydvestlige hjørne, omkranser søerne Munksjön og Rocksjön og ligger på forkastningen på den vestre side af byområdet. Der bor omkring 55.000 mennesker i Jönköping.

Huskvarna 
 Hovedartikel: Huskvarna
Huskvarna har været by siden 1911 og opstod omkring industrivirksomheden Husqvarna. Bebyggelsen ligger ved Vätterns østlige hjørne og på forkastningen på den østlige side af byområdet. Der bor omkring 22.000 mennesker i Huskvarna.

Norrahammar 
 Hovedartikel: Norrahammar
Norrahammar opstod som by omkring industrier i området og blev köping i 1943. Byen ligger syd for Jönköping ved Tabergsån. Der bor omkring 8.000 mennesker i byen.
C.N. Hauge

Christen Nielsen Hauge (født 13. september 1870 på Fur, død 25. december 1940 i København) var en dansk politiker, der var handels-, industri-, fiskeri- og søfartsminister samt medlem af Folketinget og Odense Byråd for Socialdemokratiet.

Hauge var søn af gårdejer N.C. Hauge og hustru Johanne, født Jensen.

Han var indenrigsminister 1924 – 1926 i Ministeriet Thorvald Stauning I, minister for Handel og Industri 1929 – 1935 i Ministeriet Thorvald Stauning II samt minister for Søfart og Fiskeri 1933 – 1935 i Ministeriet Thorvald Stauning III.

Hauges Plads i Odense-forstaden Bolbro er opkaldt efter C.N. Hauge.

Bibliografi 
 Gunnar Fog-Pedersen, Vor Regering og Rigsdag, Nordisk Forlag, København 1938.

Danske ministre fra Socialdemokraterne
Indenrigsministre fra Danmark
Handelsministre fra Danmark
Tidligere folketingsmedlemmer fra Socialdemokraterne
Medlemmer af Odense Byråd
Folketingsmedlemmer i 1920'erne
Folketingsmedlemmer i 1930'erne
Folketingsmedlemmer i 1900'erne
Folketingsmedlemmer i 1910'erne
Kommunalbestyrelsesmedlemmer fra Socialdemokraterne
Chefredaktører fra Danmark
Personer i Kraks Blå Bog (afdøde)
Växjö

Växjö er hovedby i Växjö kommune, residensby i Kronobergs län, stiftsby i Växjö stift, og ligger i Småland, Sverige. Byen er Smålands næststørste efter Jönköping.

Växjö er omgivet af søer. Nord for byen ligger den store Helgasjön, i nordøst Toftasjön, i sydvest Norra Bergundasjön og Södra Bergundasjön, og mere centralt Växjösjön og Trummen.

Historie 
Växjö har sin oprindelse i markedspladsen i det gamle "småland" Värend ved søen, hvor vejene mødtes ("vägsjö"). Ifølge Siegfridslegenden kom den engelske missionær Sigfrid som den første kristne budbringer til Sverige og fik i Växjö opført Sveriges første biskopkirke. Dette sagn var medvirkende til, at Växjö i 1170 blev biskopsæde, og at byen tiltrak pilgrimme.

Byen fik sit stadsprivilegium (købstadsprivilegium) den 13. februar 1342 af kong Magnus Eriksson. Man ved, at der allerede i 1000-tallet lå en bebyggelse på stedet, mens der formentlig ikke var tale om en by i juridisk og administrativ forstand.

På grund af den nære beliggenhed ved den gamle grænse mod Danmark har Växjö ofte været udsat for danske hærgninger, bl.a. i årene 1276, 1570 og 1612. Men beliggenheden gav også byen en vigtig rolle i grænsehandlen.

Byen er brændt flere gange, i 1799, 1838 og 1843. Efter den seneste brand opstod et af Nordens mest komplette bymiljøer i empirestil, som dog blev ændret i forbindelse med 1960'ernes og 1970'ernes nedrivninger.

Transport 
Växjö er Smålands trafikknudepunkt da flere veje går forbi her.

Riksväg 23, riksväg 25 og riksväg 27 går uden om Växjö som motortrafikvej mod Malmö og Oskarshamn. Det er den mest trafikerede vej i Växjö; vejen tilsluttes senere til en motorvej, riksväg 30, som går mod Växjö centrum og mod Göteborg, Stockholm og Jönköping.

Fra byens banegård er der forbindelse til større svenske byer med tog foruden til hovedstaden Stockholm, ligesom der går tog mod København.

Växjö har en lufthavn, der ligger i udkanten af byen på den anden side af Helgasjön; Växjö Airport, eller 'Smaland Airport' som den også kaldes. Fra lufthavnen er der forbindelse til større svenske byer og enkelte internationale afgange til byer i Europa.

Se også 
 Glasriket
 Kronobergs slotsruin
 Smålands museum (Sveriges Glasmuseum)
 Utvandrarnas Hus (jf. Udvandrerne-bøgerne af Vilhelm Moberg)
 Växjö domkirke
 Växjö universitet

Eksterne henvisninger 

 Växjö Kommune
Bleda

Hunnen Bleda blev født omkring 390 e.Kr. Som Rugas nevøer efterfulgte Bleda og hans lillebror Attila Ruga som hunnernes hersker. Bleda regerede i 11 år indtil sin død i 445 e.Kr. 
Selvom man op gennem tiderne har spekuleret meget på om Attila myrdede ham under en jagt, ved ingen hvordan han døde.

Eksterne henvisninger 

Europas historie
Hunnere
Tomtabacken

Tomtabacken er et bjerg som, med sine 377 meter over havet, er Smålands, det sydsvenske højlands og Götalands højeste punkt. Tomtabacken ligger i Nässjö kommune, cirka 22 km sydvest for Nässjö by. På toppen er der et udsigtstårn med milevid udsigt over Småland.

I januar er middeltemperaturen på bjerget -4 °C, lige så koldt som i f.eks. Dalsland eller Uppland. Ikke kun om vinteren er temperaturen lavere end omgivelsernes, i juli er middeltemperaturen 14 °C, hvilket er den samme som i Jokkmokk ved polarcirklen.

Der er to muligheder at tage til Tomtabacken: Til fods på Höglandsleden, som løber lige forbi udsigtstårnet eller med bil fra Malmbäck eller Vrigstad. Der er en parkeringsplads et stykke vej fra udsigtstårnet (med plads til cirka fem biler). Derfra må man gå til fods. På tårnet er der et skilt om, at man klatrer op på egen risiko.

Bjerge i Sverige
Smålands geografi
Dalälven

Dalälven er en flod i Mellemsverige, der løber fra Norge og Dalarna via det nordlige Västmanland og det sydligste Gästrikland og ud i havet ved Älvkarleby i det nordlige Uppland. Dalälven betragtes ofte som en slags sydlig grænse til Norrland.

Dalälven er 541,7 km lang. Disponibel vandkraft er cirka 1420 MW, hvoraf omkring to tredjedele er udnyttet (den største kraftstation er Trängslet). Den var tidligere en vigtig flodvej. I dens nordlige dele er den delt i to elve, Österdalälven (som løber gennem Siljansøen) og Västerdalälven; disse to mødes i Djurås. Vandløbene nord for Falun løber ind i elven via søen Runn.

Henvisninger 

Vandløb i Sverige
Sydsvenske højland

Det sydsvenske højland omfatter det nordlige Småland, det sydlige Västergötland og det sydlige Östergötland, områder som ligger mere end 200 meter over havet.  Det højeste punkt er Tomtabacken i Nässjö kommune, 377 meter over havet. Andre høje punkter er Taberg på 343 meter og Isaberg på 309 meter over havet.

Sveriges geografi
Husqvarna

Husqvarna AB med hovedsæde i Huskvarna i Småland er en betydende svensk producent af husholdnings- og havemaskiner. 

Husqvarna begyndte som geværproducent i 1689 og fik i 1800-tallet navnet Husqvarna Vapenfabriks AB. Gennem årene har virksomheden også fremstillet motorcykler, knallerter og cykler. Husqvarna AB var fra 1977 til 2006 ejet af Electrolux. Den 13. juni 2006 blev Husqvarna skilt ud fra Electrolux og blev atter et aktieselskab, noteret på børsen i Stockholm.

Eksterne henvisninger 

Fremstillingsvirksomheder fra Sverige
Etableret i 1904
Jönköping
Investor AB
Køretøjsproducenter fra Sverige
Forsvarsvirksomheder fra Sverige
Værktøjsproducenter
František Brixi

František Brixi (2. januar 1732 – 14. oktober 1771) var en tjekkisk komponist, som virkede som organist i Prag.

Blandt hans værker kan nævnes messer, oratorier, orgelkompositioner, operaer m.m.

De kirkemusikalske kompositioner regnes nok blandt hans mest værdsatte, og hans indsats for den katolske kirkemusik er blevet sammenlignet med Bachs betydning for den protestantiske.

Komponister fra Tjekkiet
Ján Cikker

Ján Cikker (født 29. juli 1911 i Banská Bystrica - død 21. december 1989 i Bratislava, Slovakiet) var en slovakisk komponist og lærer.

Han vakte opmærksomhed med en række operaer, som f.eks. Coriolanus og Das Spiel von Liebe und Tod.

Cikker har dog også gjort sig bemærket med symfoniske værker, bl.a. 3 symfonier, sinfonietta, kammermusik og sange.

Han underviste i komposition på Højskolen for Musisk Kunst i Bratislava.

Cikker hører til de ledende og betydningsfulde komponister fra slovakiet.

Udvalgte værker 

 Symfoni nr. 1 (1930) - for orkester
 Symfoni nr. 2 "Forår" (1937) - for orkester
 Symfoni nr. 3 "1945" (1974) - for orkester
 Symfonisk prolog (1934) - for orkester
 Slovensk suite (1943) - for orkester

Eksterne kilder/henvisninger 

 Ján Cikker, Life and work   
  Om Jan Cikker på musicweb-international.com

Komponister fra Slovakiet
Lærere
Astralprojektion

Astralprojektion eller en ud-af-kroppen-oplevelse er et fænomen, hvor bevidstheden oplever at forlade det fysiske legeme.

Indenfor okkultisme, som f. eks teosofi eller gnosticismen, tror mange at det såkaldte astrallegeme bevæger sig på et indre eller højere astralplan. Ud af kroppen-oplevelse er en betegnelse der kan bruges uafhængigt af trosretninger.

Der findes forskellige teknikker, der angiveligt kan føre til oplevelsen af astralprojektion, dels gennem drømmestadiet, dels gennem meditative teknikker og trance fremkaldt af f.eks. trommespil eller brug af specielle typer euforiserende stoffer.

Se også 
 Ud-af-kroppen i Nærdøds-oplevelser
 Lucide drømme
 Aura

Teosofi
Esoterik
Pseudovidenskab
Spiritualitet
Okkultisme
Płock

Płock er en by ved floden Wisła i voivodskabet Masovien i det centrale Polen. En by med en rig historie på over tusind år, den tidligere hovedstad i Polen. Byen blev grundlagt engang i 900-tallet og fik Magdeburgrettigheder i 1237. Płock har 124.318(2011) indbyggere.

Historie 

Płock blev grundlagt i det 10. århundrede. Fra starten var det en del af Polen. Fra 1075 er Płock sæde for et katolsk bispedømme. Fra 1079 til 1138 var Płock Polens hovedstad. Płock-katedralen er et af de middelalderlige polske herskeres begravelsessteder. I 1237 modtog Płock byrettigheder.

I den tidlig moderne tid var Płock den kongelige by af den polske krone. Byen blev beslaglagt af Preussen i Polens 2. deling i 1793. Fra 1807 til 1815 igen under polsk styre som en del af Hertugdømmet Warszawa, derefter annekteret af Rusland, oprindeligt med polsk autonomi. Efter at Polen genvandt uafhængighed i 1918, vendte Płock tilbage til Polen. Den 18. og 19. august 1920 blev Płock heroisk forsvaret af indbyggerne mod Sovjet-Russlands aggression. Under 2. verdenskrig blev Kielce besat af Nazi-Tyskland.

Sport 
De mest populære sportsklub i byen er Wisła Płock (håndbold og fodbold).

Galleri

Se også 
 Den europæiske rute for teglstensgotik.

Eksterne henvisninger 

Byer i Polen
Tunsberghus

Tunsberghus er et borganlæg på toppen af Slotsfjeldet i Tønsberg i Vestfold, Norge. I 1200- og 1300-tallet var det et af Norges kongeslotte og arealmæssigt det største og vigtigste fæstningsanlæg i landet. Tunsberghus blev nedbrændt i 1503 og ligger i dag i ruiner.

Historie 
Tunsberghus, som dominerede byen Tønsberg og landbrugsområderne omkring, har sandsynligvis eksisteret før 1100-tallet. Under borgerkrigstiden i 1100-tallet forskansede Baglerne sig i fæstningen, da den blev belejret af kong Sverre Sigurdsson og Birkebeinerne.  Tunsberghus gennemgik siden en storstilet udbygning under Håkon 4. Håkonssons og Magnus Lagabøters regeringstid i 1200-tallet. Fæstningen fik en ydre og indre ringmur, borghaller og bolig til kongen samt en egen fæstningskirke.

Det var på Tunsberghus, at den sidste norske konge før unionstiden, Håkon 5. Magnusson, døde i 1319. Fæstningen var residenssæde for Tønsberg len til 1503, da den blev brændt ned, efter den var erobret af svenske soldater og oprørske bønder fra Vestfold-området. Den blev aldrig forsøgt genopbygget. Man har heller ingen sikre oplysninger om, hvordan den nøjagtig så ud.

Sten fra borgmurene blev siden brugt i grundmurene på private huse i byen, og i dag er der kun lave ruiner tilbage af anlægget på Slotsfjeldet. Til Tønsberg bys 1000-års-jubilæum i 1888 blev Slotsfjellstårnet rejst på fjeldet. Det er i dag byens mest kendte landemærke.

Se også 
 Norske middelalderborge

Eksterne henvisninger 

 
Fyldig beskrivelse af Tunsberghus (på norsk)

Norges historie
Tønsberg
Ruiner i Norge
Yasukuni-helligdommen

Yasukuni-helligdommen er en kontroversiel shintohelligdom i Tokyo i Japan viet til de soldaters sjæle, som døde i krig for kejseren.

I oktober 2004 indeholdt stedets sjælebog en liste på navne på 2.466.532 soldater fra Japan og tidligere japanske kolonier (fortrinsvis Korea og Taiwan), der døde i krig. På stedet er også 14 japanske klasse A-krigsforbrydere hædret, et faktum som har givet anledning til protester fra en række nabolande som mener at deres tilstedeværelse viser at Japan ikke har anerkendt at der er begået krigsforbrydelser. Premierminister Junichiro Koizumis gentagne besøg til helligdommen siden 2001 har været en væsentlig årsag til vrede i Kina, Korea og andre lande.

Eksterne henvisninger 

Bygninger, konstruktioner og anlæg i Tokyo
Shinto
Sveriges købstæder

Listen viser Sveriges købstæder, inden for landets nutidige grænser, dvs. byer der har haft stadsprivilegium eller som nominelt har fået det, efter der ikke længere fandtes sådanne privilegier. De forskellige privilegier blev afviklet successivt i 1800- og 1900-tallet.

De byer, som fik stadsprivilegium i 1900-tallet, fik stort set ingen særlige privilegier i forhold til andre kommuner og de havde heller ikke egen jurisdiktion. Forskellene gjaldt da først og fremmest tilpasningen af de såkaldte "stadsstadgorna" (stadsvedtægter) samt navnet på det besluttende og det udøvende organ. Også disse forskelle forsvandt som følge af kommunalreformen i 1971, hvorved samtlige tilbageværende stadsrettigheder anses for definitivt afskaffet.

I listen er der desuden medtaget byer, der mistede stadsprivilegierne allerede inden kommunalreformen fra 1862 trådte i kraft. Sådanne byer anses normalt ikke for at have stadsrettigheder. I dag har begrebet "stad" ikke en officiel definition.

Det største antal kommuner med stadsprivilegium var 133, mellem 1951 (hvor Säffle blev stad) og 1967 (da Öregrund blev en del af Östhammar).

Det svenske stadsprivilegium er ikke helt det samme som det danske købstadsprivilegium. Byerne i de gamle danske områder fik tildelt købsstadsrettighederne efter de danske regler, som var lidt mindre restriktive end de svenske.

Købstæder
Lister over byer
Hindsels

Hindsels er en større herregård på cirka 180 hektar på Thyholm i Vestjylland i Hvidbjerg Sogn, Struer Kommune.

I nyere tid er det muligt (gennem lokale turistforeninger) at tage en udflugt til denne gård, da den har en større historisk betydning.

Historie 
Hindsels stammer fra 1700-tallet, men der har været en gård samme sted siden vikingetiden. I dag er kun stuehuset bevaret fra dengang. Dele af de tilhørende lader brændte ned i et par tilfælde, senest omkring midten af 1900-tallet.

Siden slutningen af 1800-tallet ejes Hindsels af familien Overgaard. Nuværende ejer er Askov Overgaard.

Ejere af Hindsels

(1487-1536) Børglum Bispestol
(1536-1640) Kronen
(1640-1647) Joachim von Gersdorff
(1647-1653) Johan Brockenhuus
(1653-1658) Casper von Gersdorff

Gården er i perioden 1658-1751 delt i to gårde

(1751-1774) Peder Isager
(1774-1804) Laurids Breinholt
(1804-1808) Hans Jacob Lindahl
(1808-1811) Jacob Deichmann
(1811-1820) Laurids Christian Djørup
(1820-1826) Niels Sørensen
(1826-1827) Øllegaard
(1827-1857) Niels Overgaard
(1857-1869) Enke Fru Overgaard
(1869-1911) Jacob Overgaard
(1911-1954) Bertel V. Askov Overgaard
(1954-1974) Niels Iver Overgaard
(1974-1981) Enke Fru Anna Overgaard
(1981-) Askov Overgaard

Situation i dag 
I dag beskæftiger beboerne af gården sig med slagtesvinsproduktion, planteavl og turisme.

Ekstern kilde/henvisning 
 Hjemmeside

Herregårde i Thisted Amt
Bygninger, konstruktioner og anlæg i Struer Kommune
Huangshan

Huangshan (på kinesisk: 黄山, betyder "Det gule bjerg") er en bjergkæde i det sydlige af Anhui-provinsen i det østlige Kina. Området er berømt for sine smukke udsigter som består af granittoppe i besynderlige former, fyrretræer formet af vejret og tåge set fra oven. Området har også varme kilder og søer. Huangshan bliver ofte anvendt som motiv i traditionel kinesisk kunst og litteratur. I dag er bjerget på UNESCO's Verdensarvsliste og et populært besøgsmål for turister.

Eksterne henvisninger 

 Huangshan overview by the Huangshan Management Committee

Verdensarven i Kina
Bjerge i Kina
Julio Iglesias

Julio Iglesias (født 23. september 1943 i Madrid) er en spansk sanger og komponist. Han er søn af gynækologen Julio Iglesias Sr. og far til syv børn, hvoraf den mest kendte er popsangeren Enrique Iglesias.

Iglesias er Spaniens mest sælgende kunstner med 250 millioner solgte plader fordelt på 77 udgivelser på flere sprog. Iglesias bliver ofte karakteriseret som en "smørtenor" på grund af hans smægtende, bløde stemme, der nærmest sniger sig rundt om tilhørerne. Han er en yderst yndet trækplaster, hvorend han optræder og har i alt givet mere end 5000 koncerter. Iglesias har sunget og indspillet sange på spansk, engelsk, tysk, italiensk, fransk og portugisisk. I 1970 deltog han for Spanien i det Internationale Melodi Grand Prix i Amsterdam med sangen Gwendolyne, der fik en fjerdeplads ud af 12 bidrag.

Iglesias karriere har ikke fra begyndelsen været sporet ind på sang og musik: Han var i en periode målmand på det verdensberømte spanske fodboldhold Real Madrid – mens han studerede jura. Han indstillede fodboldkarrieren efter en skadespause og udviklede herefter sine talenter som sangskriver og sanger. Det har givet ham en stjerne på Hollywood Walk of Fame.

Han bor i Miami i Florida i USA.

Diskografi 

Sangere fra Spanien
Hollywood Walk of Fame
Personer fra Madrid
Spaniens Eurovision Song Contest-deltagere
Deltagere ved Eurovision Song Contest 1970

Spaniere i 1900-tallet
Spaniere i 2000-tallet
Rocking Silver

Rocking Silver er en dansk film fra 1983, skrevet og instrueret af Erik Clausen.

Medvirkende
Leif Sylvester Petersen
Eva Madsen
Erik Clausen
Bjørn Uglebjerg
Jens Okking
Claus Strandberg
Lasse Spang Olsen
Jonas Elmer
Peter Gantzler
Jarl Forsman
Teddy Edelmann

Eksterne henvisninger 
 

Komediefilm fra Danmark
Danske film fra 1983
Film instrueret af Erik Clausen
Robertprisen for årets musik
Dansksprogede film
Dramafilm fra Danmark
Johannes' hemmelighed

Johannes' hemmelighed er en dansk film fra 1985, med manuskript og instruktion Åke Sandgren.

Medvirkende 
Blandt de medvirkende kan nævnes:
Ina-Miriam Rosenbaum
Kirsten Olesen
Claus Strandberg
Poul Thomsen
Bodil Lindorff
Karen-Lise Mynster
Nis Bank-Mikkelsen

Eksterne henvisninger 
 

Danske film fra 1985
Kortfilm fra Danmark
Kirsten Olesen

Kirsten Olesen (født 10. maj 1949 i Aarhus) er en dansk skuespillerinde.

Biografi 
Hun er datter af direktør Jens Oscar Olesen (1912-87) og Sigrid Marie Lange (1912-99). Da Kirsten Olesen havde taget studentereksamen fra Horsens Statsskole i 1968 søgte hun i første omgang ind på et lærerseminarium. Det lykkedes hende ikke at blive optaget pga. sin unge alder, så i stedet gik hun til optagelsesprøve på elevskolen ved Odense Teater, hvor hun bestod og blev optaget ved første forsøg. Efter afsluttet uddannelse som skuespillerinde i 1971 var hun med i den opsøgende teatergruppe Banden i en sæson. Hun flyttede derefter til København, hvor hun havde engagementer ved en række forskellige teatre med en række gode præstationer. Sit egentlige gennembrud fik hun i 1977 på Strøghus Teatret i den klassiske tragedie Elektra af Euripides, hvor hun spillede titelrollen. Siden 1979 har hun været fastansat på Det kongelige Teater, hvor hun har optrådt i en lang række forestillinger.

Hun er meget alsidig i sit repertoire. Hun fik et stort filmgennembrud i sin debut, hverdagsdramaet Honning måne, som indbragte hende en Bodil for bedste kvindelige hovedrolle. Mest kendt er hun nok for sin rolle i tv-serien Matador som tjenestepigen Agnes. På teater har hun spillet både klassiske partier som titelfigurerne i Schillers Maria Stuart og Euripides' Medea samt nyere stykker som Noréns Natten ler, Barkers Scener fra en henrettelse og Stephen Kings Misery.

Ægteskab 
Kirsten Olesen blev den 21. juli 1997 gift med musikeren Ole Ousen (født 28. august 1942, død 4. april 2013).

Priser/legater 
 1977: Henkel-prisen
 1979: Bodil for Honning måne
 1985: Tagea Brandts Rejselegat
 1986: Robert for Elise
 1991: Teaterpokalen for Oedipus, De forkerte og En slyngels dagbog
 1991: Robert for Springflod
 2021: Årets Reumert - årets kvindelige hovedrolle for Et tysk liv

Hædersbevisninger 
 2008 Bikubens hæderspris
 1988 Ridder af Dannebrog
 1997 Ridder af Dannebrog af 1. grad
 2008 Kommandør af Dannebrogordenen

Bestyrelsesposter 
 1984-88: Medlem af Teaterrådet
 1992-96: Medlem af bestyrelsen for Det Kgl. Teater
 Formand for Olaf Poulsens Mindelegat
 Siden 1994: Vicepræsident for Kræftens Bekæmpelse

Filmografi

Spillefilm

Tv-produktioner

Se også 
 Holberg Teatret

Referencer

Eksterne henvisninger 
 Det Kgl. Teater om Kirsten Olesen 
 
 

Skuespillere fra Danmark
Riddere af 1. grad af Dannebrog
Bodilprisen for bedste kvindelige hovedrolle
Robertprisen for årets kvindelige birolle
Modtagere af Tagea Brandts Rejselegat
Personer fra Aarhus
Personer i Dansk Kvindebiografisk Leksikon
Personer i Kraks Blå Bog
Reumertprisen for årets kvindelige hovedrolle
Studenter fra Horsens Statsskole
Modtagere af Teaterpokalen
Fatmir Sejdiu

Fatmir Sejdiu er en Kosovo albansk politiker. Han er født 23. oktober 1951 i Kosovo. 

Fatmir Sejdiu er jurist af uddannelse og professor i jura på Prishtina Universitet.

Han er, som sin afdøde forgænger, Ibrahim Rugova, medlem af Den Demokratiske Liga. Han var blandt stifterne i 1991 og har været generalsekretær for partiet.

Fatmir Sejdiu var blandt de jurister fra Kosovo, der bidrog til udformningen af de overordnede rammebestemmelser (the legal framework), der dannede grundlag for udskrivningen af parlamentsvalg m.v.

Han var medlem af parlamentet og af dettes formandsskab.

Han blev valgt som præsident for Kosovo [på albansk: Kosova med tryk på 2' stavelse] 10. februar 2006 efter tre hemmelige afstemninger i Parlamentet. Ved valget af Sejdiu bekræftes magtbalancen mellem dem, der støttede den fredelige kampagne mod Serbien og serberne frem til NATO-interventionen i 1999, og dem der indgik i den væbnede kamp i UÇK.

Mens Den Demokratiske Liga har beklædt præsidentposten, har repræsentanter for to forskellige politiske retninger, der begge er udsprunget af UÇK, beklædt premierministerposten. Først var det Bajram Rexhepi, nu er det Bajram Kosumi.

Eksterne henvisninger 

 Præsentation af Fatmir Sejdiu på Kosovo Parlamentets web-site; foto 
 Den Demokratiske Ligas web-site 

Kosovos præsidenter
Politikere fra Kosovo
Personer fra Albanien
FSB

FSB, akronymet kan have flere betydninger:
 fsb (boligorganisation) - tidligere Foreningen Socialt Boligbyggeri og FSBbolig
 Federalnaja Sluzjba Bezopasnosti – russisk sikkerhedstjeneste, tidligere KGB .
 Faglig Social Borgerliste – politisk parti i Høje-Taastrup.
 Federal Savings Bank – bank i USA.
 Front Side Bus – computer data system bus.
 Fairfield Symphonic Band – symfoniorkester fra Singapore.
 Financial Stability Board – organ etableret af G20.
 FSB (Formacija Studio Balkanton) – bulgarisk progressiv rock gruppe.